Runolv Stegane

Runolv Stegane (født 1952) er en norsk lokalpolitiker fra Venstre. Han ble innvalgt i kommunestyret i Sigdal første gang i 1987 og ble sist gjenvalgt i 2015. Ved valget i 2019 stilte han for Bygdelista i Sigdal og ble valgt for en ny periode i kommunestyret. Stegane var i periodene 2003–2007 og 2007–2011 varaordfører i Sigdal. Han har også vært aktiv i fylkespolitikken i Buskerud og var i perioden 2007–2011 fylkesvaraordfører. 

På grunn av vervet som fylkesvaraordfører hadde Stegane i perioden 2007–2011 permisjon fra sin jobb som organisasjonssjef i Venstre.

Stegane er opprinnelig fra Eikefjord i Flora kommune i Sogn og Fjordane.

Stegane drev sportsforretning i Prestfoss fra 1977 til 1993 under navnet Stegane Sport. Fra januar 1994 ble han ansatt som reisende organisasjonssekretær for Venstre, rett etter at Lars Sponheim fikk Venstre tilbake på Stortinget ved valget i 1993.

I 2009 reorganiserte han Stegane Sport, men nå som arrangør av publikumsreiser til store sportsarrangement i utlandet. Stegane Sport ble omgjort til AS i 2013.

Stegane har vært leder av Sigdal Friidrettsklubb i to perioder: 1982–1987 og fra 1994. Stegane stod i spissen for bygging av en moderne friidrettsarena i Prestfoss i 2006/2007. Han var leder i hovedkomiteen og stevneleder for UM Sigdal 2008, NM jr. i 2012 og i 2019. Han har vært leder for Buskerud Friidrettskrets siden 2001.

 Eksterne lenker 
  Personpresentasjon på Sigdal Venstres hjemmeside

Kategori:Lokalpolitikere i Sigdal
Kategori:Venstre-politikere i Buskerud
Kategori:Personer fra Sigdal kommune
Kategori:Personer fra Flora kommune